Document ID: 32007R1217

KOMISJONI MÄÄRUS (EÜ) nr 1217/2007,
18. oktoober 2007,
millega muudetakse määruse (EMÜ) nr 3030/93 (teatavate tekstiiltoodete kolmandatest riikidest importimise ühiseeskirjade kohta) III lisa
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 12. oktoobri 1993. aasta määrust (EMÜ) nr 3030/93 teatavate tekstiiltoodete kolmandatest riikidest importimise ühiseeskirjade kohta, (1) eriti selle artikleid 13 ja 19,
ning arvestades järgmist:
(1)
10. juunil 2005 kirjutasid komisjon ja Hiina Rahvavabariigi kaubandusministeerium alla vastastikuse mõistmise memorandumile, mis käsitleb teatavate Hiina päritolu tekstiil- ja rõivatoodete eksporti ühendusse. Vastastikuse mõistmise memorandumiga kehtestati kokkulepitud tasemed teatavatele tekstiilitoodete kategooriatele. Kokkulepitud tasemete rakendamise kehtivusaeg lõpeb 1. jaanuaril 2008.
(2)
Vastastikuse mõistmise memorandum käsitleb kümne tekstiilitoodete kategooria importi Hiinast ühendusse: kategooria 2 (puuvillane riie), kategooria 4 (T-särgid), kategooria 5 (pulloverid), kategooria 6 (püksid), kategooria 7 (pluusid), kategooria 20 (voodipesu), kategooria 26 (kleidid), kategooria 31 (rinnahoidjad), kategooria 39 (lauapesu ja köögirätikud) ja kategooria 115 (linane või ramjeelõng). Neile toodetele vastavad tollikoodid on loetletud nõukogu määruse (EMÜ) nr 3030/93 I lisas.
(3)
Hiinast pärineva asjaomase impordi jaoks peaks tagama sujuva ja korrektse ülemineku täielikult liberaliseeritud kauplemisele tekstiilitoodetega, mille suhtes peaks praegu kohaldama vastastikuse mõistmise memorandumis kokkulepitud tasemeid. Vastastikuse mõistmise memorandumi iga kategooria üksikasjaliku analüüsi põhjal, milles võeti arvesse varasemaid ja praegusi kokkulepitud tasemeid ja nende varasemat ja praegust kasutamist, kauplemise varasemat ja praegust tegelikku taset, impordi osakaalu ja konkreetsete tootekategooriatega seonduvaid tundlikke asjaolusid, on komisjon ja Hiina Rahvavabariigi kaubandusministeerium jõudnud järeldusele, et vajalik on järelevalvesüsteemi kehtestamine, sest on küllaltki tõenäoline, et Hiinast pärinev import hakkab kaheksale eespool nimetatud kümnest vastastikuse mõistmise memorandumis kokkulepitud tekstiilitoodete kategooria tasemest 2008. aastal survet avaldama. Need kaheksa asjaomast tootekategooriat on kategooria 4 (T-särgid), kategooria 5 (pulloverid), kategooria 6 (püksid), kategooria 7 (pluusid), kategooria 20 (voodipesu), kategooria 26 (kleidid), kategooria 31 (rinnahoidjad) ja kategooria 115 (linane või ramjeelõng).
(4)
Kõnealusele järeldusele jõudmisel järelevalve vajalikkuse kohta võeti arvesse ka seda, et muud suuremad tarbijaturud säilitavad piirangud mitmete Hiinast pärinevate tekstiilitoodete kategooriate impordile kuni 31. detsembrini 2008.
(5)
Sujuva ülemineku tagamiseks täielikult liberaliseeritud kauplemisele tekstiilitoodetega on vaja jälgida eespool nimetatud, määruse (EMÜ) nr 3030/93 I lisas loetletud kaheksa tekstiilitoodete kategooria imporditrende nii palju etteulatuvalt kui võimalik, luues selleks a priori järelevalvesüsteemi, mis toimib asjaomaste toodete kahekordse kontrollisüsteemi abil, mida kohaldatakse ühe aasta jooksul alates 1. jaanuarist 2008 kuni 31. detsembrini 2008.
(6)
Hiina Rahvavabariigi valitsus on komisjonile teatanud, et ta teeb kahekordse kontrollisüsteemi raames koostööd seoses vastastikuse mõistmise memorandumi kõnealuse kaheksa kategooriaga alates 1. jaanuarist 2008 kuni 31. detsembrini 2008.
(7)
Seepärast tuleks määrust (EMÜ) nr 3030/93 vastavalt muuta.
(8)
Impordikorra selguse ja ettearvatavuse tagamiseks alates 1. jaanuarist 2008 tuleks käesolev määrus aegsasti Euroopa Liidu Teatajas avaldada.
(9)
III lisa artikli 14 lõike 1 kohaselt jätkatakse selliste Hiina päritolu toodete vabasse ringlusse lubamisel, mille suhtes kohaldatakse vastastikuse mõistmise memorandumi alusel kokkulepitud tasemeid ning mis on teele saadetud enne 1. jaanuari 2008, kõnealuse impordikorra kohaldamist kuni 31. märtsini 2008.
Alates 1. aprillist 2008 hakatakse kohaldama käesoleva määrusega kehtestatud kahekordset kontrollisüsteemi ja impordilubasid hakatakse välja andma kõnealuste kaupade jaoks välja antud ekspordilitsentside esitamisel.
(10)
Käesoleva määrusega ettenähtud meetmed on kooskõlas määruse (EMÜ) nr 3030/93 artikli 17 alusel loodud tekstiilikomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 3030/93 III lisa muudetakse vastavalt käesoleva määruse lisale.
Artikkel 2
Käesolev määrus jõustub selle Euroopa Liidu Teatajas avaldamise päeval.
Käesolevat määrust kohaldatakse alates 1. jaanuarist 2008 kuni 31. detsembrini 2008.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. oktoober 2007

Labels: 1
3
18
5